text: Påvirket flugtbilist kører galt og spærrer motorvej
  10 marts 2016 kl. 19.54
  Sønderjyske Motorvej er spærret mellem Kolding V og Kolding S i retning mod Haderslev på grund af et uheld.
  En flugtbilist er forulykket på Sønderjyske Motorvej i sydgående retning mellem Kolding V og Kolding S.
  Føreren af en Mazda ville ikke stoppe, da en patruljevogn fra Sydøstjyllands Politi klokken 19.29 forsøgte at stoppe ham i Fredericia.
  Under kørslen smider føreren af bilen genstande ud af sideruden. Han er helt klart påvirket.
  
  - Han kører ad Ullerupdalvej ud til Taulovmotorvejen. Herefter fortsætter han vestpå mod Kolding, fortæller vagtchef ved Sydøstjyllands Politi, Hans Hoffensetz, til TV SYD.
  I alt følger fire patruljevogne efter flugtbilisten, som har en mistænkelig opførsel.
  - Under kørslen smider føreren af bilen genstande ud af sideruden. Vi ved endnu ikke, hvad det er. Det er vi på vej ud for at undersøge. Men ud fra hans ageren, er han helt klart påvirket, uddyber Hans Hoffensetz.
  Det lykkes politiet at spærre manden inde i biljagten. Men det stopper ikke føreren.
  - Han er fanget med en patruljevogn foran sig, bag bilen og på siden af bilen. Men i stedet for at stoppe, så forsøger han at mase sin bil igennem blokeringen. Han rammer forhjulet på den ene patruljevogn, fortæller vagtchefen.
  Jagten ender, da flugtbilen forulykker. Ingen kom til skade ved episoden.
  Politiet dirigerede trafikken forbi uheldet i nødsporet, og har netop åbnet motorvejen igen.
  Sydøstjyllands Politi har anholdt både føreren af bilen og en passager.
  